b'\n_START_ARTICLE_\nZabranjeni grad\n_START_SECTION_\nOdlike\n_START_PARAGRAPH_\nZabranjeni grad je vrlo formalno mjesto, gotovo je simetri\xc4\x8dno i hijerarhijski ure\xc4\x91eno tako da se sve va\xc5\xbene zgrade pru\xc5\xbeaju kroz sredi\xc5\xa1te u pravcu sjever-jug (Feng Shui). Gra\xc4\x91evine Zabranjenog grada u potpunosti utjelovljuju umjetni\xc4\x8dke zna\xc4\x8dajke i stil drevne kineske arhitekture, i mo\xc5\xbee se nazvati remek-djelom kineske, pa \xc4\x8dak i svjetske, povijesti arhitekture. Pala\xc4\x8da velikog mira (G), Dvorana srednjeg sklada i Dvorana o\xc4\x8duvanja sklada (koji \xc4\x8dine vanjsku pala\xc4\x8du gdje je car imao svoju vrhovnu vlast nad nacijom), a gra\xc4\x91evine Unutarnje pala\xc4\x8de (L) gdje je carska obitelj \xc5\xbeivjela, stoje u liniji od juga prema sjeveru na sredi\xc5\xa1njoj osi. U skladu s geomancijom, glavna vrata (A) su na jugu, a sjeverna (B) su "za\xc5\xa1ti\xc4\x87ena" umjetnim brdom uglja._NEWLINE_Od modernog ulaza na vratima T\'ien-an posjetitelj prolazi kroz vrata Tuan prema sjeveru i dolazi do Meridijanskih vrata (Wu Men) koja vode u Vanjsku pala\xc4\x8du. Pet mramornih mostova premo\xc5\xa1\xc4\x87uju ogranak opkopa koji presijeca sljede\xc4\x87e veliko dvori\xc5\xa1te. Slijede impozantna Vrata velikog mira (T\'ai-ho Men, F) koja su ulazni paviljon u glavno dvori\xc5\xa1te. Zapadni dio glavne vratarnice povezan je s galerijom, pobo\xc4\x8dnim paviljonom, od kojih po\xc4\x8dinju nizovi soba koje okru\xc5\xbeuju dvori\xc5\xa1te s istoka i zapada. Pala\xc4\x8da velikog mira (T\'ai-ho Tien, G), najimpresivnija od svih, je mjesto gdje je car primao \xc4\x8dinovnike, a podignuta je mramornom podno\xc5\xbeju s tri razine koje se nastavlja oko dviju stra\xc5\xbenjih dvorana koje su se upotrebljavale za carevo odijevanje i odmor. Iza njih se nalaze unutarnja dvori\xc5\xa1ta carske rezidencije._NEWLINE_Zabranjeni grad je kombinacija opeke i mramora s drvenim stupovima i rasko\xc5\xa1nim konzolama, stubi\xc5\xa1tima i balustradama koji su pretrpani rasko\xc5\xa1nim, \xc5\xa1arenim i zamr\xc5\xa1eno klesanim i rezbarenim ornamentima. Mramorne balustrade dodane su tijekom obnove za dinastije Ming, a pozla\xc4\x87ene lavove \xc4\x8duvare, simbole snage i vlasti, postavio je car Ch\'ien Lung. Arabeske u obliku oblaka na kapitelima stupova opona\xc5\xa1aju ornamente mramornih balustrada. Glasoviti \xe2\x80\x9eZmajev zid\xe2\x80\x9c je najve\xc4\x87i ukras od olovom pocakljene keramike, koja je posebna grana keramike iz vremena dinastije T\'ang.'